## Pravilnik o glavnim i napajajućim alternativnim investicijskim fondovima

### NN 26/2014 (25.2.2014.), Pravilnik o glavnim i napajajućim alternativnim investicijskim fondovima

26 25.02.2014 Pravilnik o glavnim i napajajućim alternativnim investicijskim fondovima

HRVATSKA AGENCIJA ZA NADZOR FINANCIJSKIH USLUGA

466

Hrvatska agencija za nadzor financijskih usluga (dalje: Agencija) na temelju članka 260. stavka 3. Zakona o alternativnim investicijskim fondovima (»Narodne novine« broj 16/2013, dalje: Zakon), na sjednici Upravnog vijeća održanoj 21. veljače 2014. godine donosi

PRAVILNIK

O GLAVNIM I NAPAJAJUĆIM ALTERNATIVNIM INVESTICIJSKIM FONDOVIMA

Opće odredbe

Članak 1.

Ovim Pravilnikom se propisuju uvjeti, postupak i način osnivanja glavnih i napajajućih AIF-ova određenih člankom 3. stavkom 1. točkama 31. i 32. Zakona, njihova ulaganja i način poslovanja.

Članak 2.

(1) Smatra se da Europsku putovnicu iz članka 3. stavka 1. točke 42. Zakona ima UAIF iz Republike Hrvatske koji upravlja napajajućim AIF-om iz druge države članice samo ako je glavni AIF iz Republike Hrvatske ili iz druge države članice te njime upravlja UAIF iz Republike Hrvatske ili druge države članice.

(2) Ako neki od uvjeta iz stavka 1. ovoga članka nisu ispunjeni, onda se takav napajajući AIF smatra AIF-om iz treće države.

Zahtjev za izdavanje suglasnosti za osnivanje napajajućeg AIF-a

Članak 3.

(1) Napajajući AIF može nastati osnivanjem novog napajajućeg AIF-a ili preoblikovanjem postojećeg AIF-a u napajajući AIF.

(2) Za osnivanje novog napajajućeg AIF-a, odnosno preoblikovanje postojećeg AIF-a u napajajući AIF, UAIF mora dobiti suglasnost Agencije.

(3) Ukoliko je napajajući AIF osnovan kao AIF s javnom ponudom, tada i glavni AIF može biti samo AIF s javnom ponudom.

Članak 4.

(1) UAIF mora podnijeti Agenciji zahtjev za izdavanje suglasnosti za osnivanje napajajućeg AIF-a.

(2) UAIF koji Agenciji podnosi zahtjev za izdavanje suglasnosti za osnivanje napajajućeg AIF-a preoblikovanjem postojećeg AIF-a u napajajući AIF, istovremeno podnosi i zahtjev za odobrenje promjena pravila, te kada je to primjenjivo, prospekta postojećeg AIF-a.

(3) Zahtjevu za izdavanje suglasnosti za osnivanje napajajućeg AIF-a prilažu se:

1. pravila i kada je to primjenjivo prospekt napajajućeg i glavnog AIF-a,

2. sporazum o razmjeni informacija između UAIF-ova glavnog i napajajućeg AIF-a, odnosno interna pravila iz članka 10. ovog Pravilnika,

3. sporazum o razmjeni podataka između depozitara napajajućeg i glavnog AIF-a iz članka 12. ovog Pravilnika, kada je to primjenjivo,

4. sporazum o razmjeni podataka između revizora napajajućeg i glavnog AIF-a iz članka 15. ovog Pravilnika, kada je to primjenjivo,

5. kada glavni AIF ima sjedište ili je osnovan u drugoj državi članici, potvrda nadležnog tijela glavnog AIF-a da isti ispunjava uvjete iz članka 3. stavka 1. točke 32. Zakona.,

6. tekst obavijesti imateljima udjela iz članka 6. ovog Pravilnika, kada je to primjenjivo.

Članak 5.

Agencija će izdati suglasnost za osnivanje napajajućeg AIF-a ako utvrdi da UAIF koji je podnio zahtjev, napajajući AIF, njegov depozitar i revizor, odnosno revizorsko društvo te glavni AIF ispunjavaju sve uvjete određene Zakonom i ovim Pravilnikom.

Članak 6.

(1) Nakon zaprimanja suglasnosti Agencije za osnivanje napajajućeg AIF-a preoblikovanjem postojećeg AIF-a u skladu s člankom 4. stavkom 2. ovog Pravilnika, kao i suglasnosti Agencije za promjenu pravila i/ili prospekta napajajućeg AIF-a, kada je to primjenjivo, koja ima za posljedicu promjenu glavnog AIF-a, UAIF je dužan imateljima udjela napajajućeg AIF-a dostaviti obavijest koja sadrži:

1. informaciju o izdavanju suglasnosti Agencije za osnivanje napajajućeg AIF-a i o promjeni pravila i prospekta napajajućeg AIF-a kada je to primjenjivo, kao i o promjeni njegovih pravila i prospekta, kada je to primjenjivo, koja omogućuje promjenu glavnog AIF-a,

2. informaciju o planiranom datumu početka ulaganja sredstava napajajućeg AIF-a u glavni AIF, ili ako je napajajući AIF već ulagao u glavni AIF o datumu kada će ulaganje napajajućeg AIF-a u glavni AIF prekoračiti ograničenje ulaganja u udjele jednog investicijskog fonda, kako je propisano pravilnikom kojim su definirane vrste alternativnih investicijskih fondova, pravilima i, kada je to primjenjivo, prospektom napajajućeg AIF-a,

3. izjavu da imatelji udjela napajajućeg AIF-a u roku od 30 dana od primitka te obavijesti, mogu tražiti otkup ili isplatu svojih udjela bez plaćanja izlazne naknade.

(2) UAIF je dužan obavijesti iz stavka 1. ovoga članka dostaviti imateljima udjela napajajućeg AIF-a najmanje 30 dana prije početka ulaganja sredstava napajajućeg AIF-a u glavni AIF.

(3) Kada se udjelima napajajućeg AIF-a iz druge države članice trguje na području Republike Hrvatske, obavijest iz stavka 1. ovoga članka mora imateljima udjela, koji su udjele napajajućeg AIF-a stekli na području Republike Hrvatske, biti dostavljena na hrvatskom jeziku. Prijevod te obavijesti mora biti istovjetan njezinu izvorniku. Za točnost prijevoda obavijesti odgovoran je UAIF koji upravlja napajajućim AIF-om.

Početak ulaganja sredstava napajajućeg AIF-a u glavni AIF

Članak 7.

Ulaganje novoga napajajućeg AIF-a u glavni AIF ne smije početi dok:

1. sporazum o razmjeni informacija, sklopljen između UAIF-
-ova napajajućeg i glavnog AIF-a u skladu s člankom 8. ovoga Pravilnika, ne stupi na snagu, odnosno ne stupe na snagu interna pravila poslovanja iz članka 10. ovoga Pravilnika,

2. sporazum o razmjeni informacija, sklopljen između depozitara napajajućeg i glavnog AIF-a u skladu s člankom 12. ovoga Pravilnika, ne stupi na snagu,

3. sporazum o razmjeni informacija, sklopljen između revizorskog društva napajajućeg i glavnog AIF-a u skladu s člankom 15. ovoga Pravilnika, ne stupi na snagu,

4. ne protekne rok od 30 dana od dana kada su imatelji udjela napajajućeg AIF-a, u skladu s člankom 6. ovog Pravilnika, obaviješteni o pravu na otkup ili isplatu svojih udjela

Sporazum o razmjeni informacija između UAIF-a glavnog i napajajućeg AIF-a

Članak 8.

(1) UAIF-ovi glavnog i napajajućeg AIF-a su dužni sklopiti sporazum o razmjeni svih informacija i dokumentacije koja je potrebna da napajajući AIF i UAIF koji njime upravlja ispunjavaju zahtjeve i obveze određene Zakonom i ovim Pravilnikom.

(2) Ako glavnim i napajajućim AIF-om upravlja isti UAIF, sporazum iz stavka 1. ovoga članka zamjenjuju interna pravila poslovanja koja moraju osigurati usklađenost napajajućeg i glavnog AIF-a sa zahtjevima i obvezama određenim ovim Pravilnikom.

(3) UAIF-ovi mogu odrediti da se na sporazum iz stavka 1. ovog članka primjenjuje hrvatsko pravo i da se sporovi među njima rješavaju pred hrvatskim sudovima.

(4) Kada su napajajući i glavni AIF osnovani u različitim državama članicama, UAIF-ovi mogu odrediti da se na sporove među njima primjenjuje pravo države članice u kojoj je osnovan napajajući AIF ili pravo države članice u kojoj je osnovan glavni AIF, te je u tom slučaju isključivo nadležan sud države čije se pravo primjenjuje.

Članak 9.

Sporazum iz članka 8. stavka 1. ovog Pravilnika uključuje:

1. informacije o načinu i rokovima u kojima UAIF koji upravlja glavnim AIF-om dostavlja UAIF-u koji upravlja napajajućim AIF-om primjerak pravila AIF-a kojim upravlja, te prospekt kada je to primjenjivo, kao i sve njihove izmjene i dopune,

2. informacije o načinu i rokovima u kojima UAIF koji upravlja glavnim AIF-om obavještava UAIF-u koji upravlja napajajućim AIF-om o delegiranju poslova upravljanja imovinom ili upravljanja rizicima na treće osobe,

3. kada je to primjenjivo, informacije o načinu i rokovima u kojima UAIF koji upravlja glavnim AIF-om dostavlja UAIF-u koji upravlja napajajućim AIF-om internu dokumentaciju kojom su opisani poslovni procesi kao što su sustav upravljanja rizicima i izvještaji o praćenju usklađenosti s relevantnom propisima,

4. informacije o načinu i rokovima u kojima UAIF koji upravlja glavnim AIF-om obavještava UAIF-u koji upravlja napajajućim AIF-om o kršenju zakona i/ili pravila AIF-a te sporazuma iz stavka 1. ovog članka od strane UAIF-a koji upravlja glavnim AIF-om,

5. kada napajajući AIF s javnom ponudom koristi financijske izvedenice, informacije o načinu i rokovima u kojima UAIF koji upravlja glavnim AIF-om obavještava UAIF-u koji upravlja napajajućim AIF-om o svojoj stvarnoj izloženosti prema financijskim izvedenicama,kako bi omogućio napajajućem AIF-u izračun njegove ukupne izloženosti,

6. izjavu kojom UAIF koji upravlja glavnim AIF-om obavještava UAIF-u koji upravlja napajajućim AIF-om o svim sporazumima o razmjeni informacija koje je zaključilo s trećim osobama te, kada je to primjenjivo, način i rokove u kojima navedene sporazume dostavlja UAIF-u koji upravlja napajajućim AIF-om,

7. izjavu o klasama udjela glavnog AIF-a u koje napajajući AIF može uložiti imovinu,

8. naknade i troškove koje će snositi napajajući AIF te pojedinosti o mogućim snižavanjima ili povratima naknada ili troškova od strane glavnog AIF-a,

9. kada je to primjenjivo, uvjete u skladu s kojima se može provesti početni ili naknadni prijenos imovine napajajućeg AIF-a na glavni AIF,

10. mjere koje su UAIF-ovi koji upravljaju glavnim, odnosno napajajućim AIF-om dužni poduzeti za usklađivanje vremena za izračun i objavu neto vrijednosti imovine i cijene udjela glavnog i napajajućeg AIF-a, kako bi se spriječile moguće zlouporabe koje bi mogle nastati zbog vremenske neusklađenosti tog dana i vremena,

11. pojedinosti oko izvršenja zahtjeva za izdavanje i otkup udjela, uključujući, kada je to primjenjivo, i uloge trećih osoba,

12. kada je to primjenjivo, mjere koje je potrebno poduzeti ako su jedan ili oba AIF-a uvrštena ili se njihovim udjelima trguje na sekundarnom tržištu,

13. kada je to primjenjivo, ostale mjere koje je potrebno poduzeti za usklađivanje vremena za izračun i objavu neto vrijednosti imovine, kako bi se spriječile moguće zloupotrebe razlika u njihovim cijenama udjela,

14. kad su udjeli napajajućeg i glavnog AIF-a denominirani u različitim valutama, tečaj po kojem će se pretvarati zahtjevi UAIF-a koji upravlja napajajućim AIF-om za izdavanje i otkup udjela,

15. pojedinosti i rokove plaćanja pri izdavanju i otkupu udjela glavnog AIF-a, uključujući, kada je to dogovoreno između ugovornih strana, uvjete po kojima glavni AIF može namiriti zahtjeve za isplatu prijenosom imovine na napajajući AIF,

16. postupke koji osiguravaju da se s upitima i pritužbama ulagatelja primjereno postupa,

17. kada pravila i/ili prospekt glavnog AIF-a daju određena prava ili ovlaštenja ulagateljima, a UAIF koji upravlja glavnim AIF-om odluči ograničiti ili uskratiti sva ili neka takva prava i ovlaštenja napajajućem AIF-u, izjavu o uvjetima pod kojima se takva odluka donosi,

18. informacije o načinu i rokovima obavještavanja o privremenoj obustavi i nastavku otkupa, ili izdavanja udjela glavnog odnosno napajajućeg AIF-a,

19. mjere koje će se poduzimati s ciljem obavještavanja i otklanjanja uočenih nepravilnosti prilikom vrednovanja imovine u glavnom AIF-u,

20. kada napajajući i glavni AIF imaju iste poslovne godine, informacije o usklađenosti izrade njihovih periodičkih izvještaja,

21. kada napajajući i glavni AIF imaju različite poslovne godine, uvjete koji omogućuju UAIF-u koji upravlja napajajućim AIF-om da dobije sve potrebne informacije od UAIF-a koji upravlja glavnim AIF-om kako bi moglo pravodobno izraditi svoje periodičke izvještaje te koji osiguravaju da je revizorsko društvo glavnog AIF-a u mogućnosti izraditi dodatno izvješće sa istim datumom za koji se sastavlja revizorsko izvješće napajajućeg AIF-a,

22. informacije o načinu i rokovima u kojima UAIF koji upravlja glavnim AIF-om obavještava UAIF koji upravlja napajajućim AIF-om o predloženim i provedenim izmjenama i/ili dopunama pravila i/ili prospekta AIF-a kojim upravlja, ako se te pojedinosti razlikuju od dogovorenih uvjeta za obavještavanje ulagatelja koji su propisani pravilima i/ili prospektom glavnog AIF-a,

23. informacije o načinu i rokovima u kojima UAIF koji upravlja glavnim AIF-om obavještava UAIF koji upravlja napajajućim AIF-om o planiranoj ili predloženoj likvidaciji, statusnoj promjeni ili podjeli glavnog AIF-a,

24. informacije o načinu i rokovima u kojima UAIF koji upravlja napajajućim AIF-om, odnosno UAIF koji upravlja glavnim AIF-om obavještava drugi UAIF da su napajajući ili glavni AIF prestali ili da će prestati ispunjavati uvjete prema kojima se smatraju napajajućim odnosno glavnim AIF-om,

25. informacije o načinu i rokovima u kojima UAIF koji upravlja napajajućim, odnosno UAIF koji upravlja glavnim AIF-om obavještava drugi UAIF da AIF kojim upravlja namjerava promijeniti UAIF, depozitara, revizora, glavnog brokera ili bilo koju treću osobu na koju su delegirani poslovi upravljanja imovinom i upravljanja rizicima,

26. informacije o načinu i rokovima obavještavanja o drugim promjenama utvrđenih uvjeta poslovanja za koje se UAIF koji upravlja glavnim AIF-om obvezao da će ih dostaviti,

27. izričitu odredbu, ukoliko su glavni i napajajući AIF osnovani u istoj državi članici, da je mjerodavno pravo za tumačenje i primjenu sporazuma iz članka 1. pravo te države članice, te izričitu odredbu da su obje ugovorne strane suglasne s isključivom nadležnošću sudova te države članice,

28. izričitu odredbu, ukoliko su glavni i napajajući AIF osnovani u različitim državama članicama, o mjerodavnom pravu i nadležnom sudu u skladu s člankom 8. stavkom 3. i 4. ovoga Pravilnika.

Interna pravila poslovanja UAIF-a koji upravlja glavnim i napajajućim AIF-om

Članak 10.

U slučaju kada isti UAIF upravlja glavnim i napajajućim AIF-om, sporazum iz članka 8. ovoga Pravilnika zamjenjuju interna pravila poslovanja.

Članak 11.

Sadržaj internih pravila poslovanja iz članka 10. ovoga Pravilnika uključuje:

1. mjere za sprječavanje potencijalnog sukoba interesa između napajajućeg i glavnog AIF-a, te između napajajućeg AIF-a i ulagatelja u glavnom AIF-u, kada one nisu dovoljno riješene mjerama iz članka 46. stavka 1. točka 4. i članka 48. do 50. Zakona te mjerama propisanim Delegiranom uredbom Komisije (EU) br. 231/2013 od 19. prosinca 2012. o dopuni Direktive 2011/61/EU Europskog parlamenta i Vijeća u odnosu na izuzeća, opće uvjete poslovanja, depozitare, financijsku polugu, transparentnost i nadzor (SL L 83, 22.3.2013., dalje: Delegirana uredba Komisije 231/2013),

2. izjavu o klasama udjela glavnog AIF-a koje su na raspolaganju za ulaganje napajajućem AIF-u,

3. naknade i troškove koje će snositi napajajući AIF te pojedinosti o mogućim snižavanjima ili povratima naknada ili troškova od strane glavnog AIF-a,

4. kada je to primjenjivo, uvjete u skladu s kojima se može provesti početni ili naknadni prijenos imovine napajajućeg AIF-a na glavni AIF,

5. mjere koje je potrebno poduzeti za usklađivanje vremena za izračun i objavu neto vrijednosti imovine i cijene udjela glavnog i napajajućeg AIF-a, kako bi se spriječile moguće zlouporabe koje bi mogle nastati zbog vremenske neusklađenosti,

6. pojedinosti oko izvršenja zahtjeva za izdavanje i otkup udjela, uključujući, kada je to primjenjivo, i uloge trećih osoba,

7. mjere koje je potrebno poduzeti ako su jedan ili oba AIF-a uvršteni ili se njihovim udjelima trguje na sekundarnom tržištu,

8. kada su udjeli napajajućeg i glavnog AIF-a denominirani u različitim valutama, tečaj po kojem će se pretvarati zahtjevi UAIF-a napajajućeg AIF-a za izdavanje i otkup udjela,

9. pojedinosti i rokove pri izdavanju i otkupu udjela glavnog AIF-a, uključujući, kad je to dogovoreno između ugovornih strana, uvjete po kojima glavni AIF može namiriti zahtjeve za isplatu prijenosom imovine na napajajući AIF,

10. kada pravila i/ili prospekt glavnog AIF-a daju određena prava ili ovlaštenja ulagateljima, a glavni AIF odluči ograničiti ili se odreći svih ili nekih takvih prava i ovlaštenja u odnosu na ulagatelje napajajućeg AIF-a, izjavu o uvjetima pod kojima se takva odluka donosi,

11. informacije o načinu i rokovima obavještavanja o privremenoj obustavi i nastavku otkupa ili izdavanja udjela glavnog odnosno napajajućeg AIF-a,

12. mjere koje će se poduzimati s ciljem obavještavanja i otklanjanja uočenih nepravilnosti prilikom vrednovanja imovine u glavnom AIF-u,

13. kada napajajući i glavni AIF imaju iste poslovne godine, informacije o usklađenosti izrade njihovih periodičkih izvještaja,

14. kada napajajući i glavni AIF imaju različite poslovne godine, uvjete koji omogućuju UAIF-u koji upravlja napajajućim AIF-om da dobije sve potrebne informacije od UAIF-a koji upravlja glavnim AIF-om kako bi mogao pravodobno izraditi svoje periodičke izvještaje te koji osiguravaju da je revizorsko društvo glavnog AIF-a u mogućnosti izraditi dodatno izvješće s istim datumom za koji se sastavlja revizorsko izvješće napajajućeg AIF-a.

Sporazum o razmjeni informacija između depozitara glavnog i napajajućeg AIF-a

Članak 12.

(1) Ako glavni i napajajući AIF imaju različite depozitare, njihovi su depozitari dužni sklopiti sporazum o razmjeni svih informacija potrebnih da oba depozitara ispunjavaju zahtjeve i obveze određene Zakonom, ovim Pravilnikom i Delegiranom uredbom Komisije (EU) br. 231/2013 od 19. prosinca 2012. o dopuni Direktive 2011/61/EU Europskog parlamenta i Vijeća u odnosu na izuzeća, opće uvjete poslovanja, depozitare, financijsku polugu, transparentnost i nadzor (SL L 83, 22.3.2013., dalje: Delegirana uredba Komisije 231/2013).

(2) Depozitari mogu odrediti da se na sporazum iz stavka 1. ovoga članka primjenjuje hrvatsko pravo i da se sporovi među njima rješavaju pred hrvatskim sudovima.

(3) Kada su napajajući i glavni AIF osnovani u različitim državama članicama, depozitari mogu odrediti da se na sporove među njima primjenjuje pravo države članice u kojoj je osnovan napajajući AIF ili pravo države članice u kojoj je osnovan glavni AIF, te je u tom slučaju isključivo nadležan sud države čije se pravo primjenjuje.

(4) Ako je sporazum između UAIF-ova zamijenjen internim pravilima poslovanja, depozitari mogu odrediti da se na sporove među njima primjenjuje pravo države u kojoj je osnovan napajajući AIF ili pravo države u kojoj je osnovan glavni AIF, te je u tom slučaju isključivo nadležan sud države čije se pravo primjenjuje.

Članak 13.

Sadržaj sporazuma iz članka 12. ovoga Pravilnika uključuje:

1. definiranje dokumentacije i informacija koje depozitari redovito međusobno razmjenjuju i informacije o tome da li takve dokumente dostavlja jedan depozitar drugome ili su dostupni na zahtjev,

2. informacije o načinu i rokovima u kojima se takve informacije i dokumentacija razmjenjuju između depozitara glavnog i depozitara napajajućeg AIF-a,

3. informacije vezane uz usklađivanje poslovanja oba depozitara u operativnim pitanjima, s posebnim osvrtom na:

a) postupak za izračun neto vrijednosti imovine svakog AIF-a, uključujući sve primjerene mjere za sprječavanje zloupotrebe razlika u cijeni udjela,

b) obradu uputa napajajućeg AIF-a za izdavanje ili otkup udjela u glavnom AIF-u te namiru takvih transakcija, uključujući sve dogovorene uvjete za prijenos imovine,

4. usklađivanje postupaka pri zaključenju poslovne godine,

5. pojedinosti kršenja Zakona, podzakonskih propisa, pravila i kada je to primjenjivo prospekta AIF-a od strane glavnog AIF-a koje mora dostaviti depozitar glavnog AIF-a depozitaru napajajućeg AIF-a te način i rokove njihove dostave,

6. procedure postupanja s ad hoc zahtjevima za pomoć koje jedan depozitar zatraži od drugoga,

7. definiranje o kojim posebnim nepredvidivim događajima se depozitari moraju međusobno obavještavati na ad hoc osnovi te način i rokove obavještavanja (npr. u slučajevima više sile),

8. odredbu o mjerodavnom pravu i nadležnom sudu u skladu s člankom 12. stavcima 2. i 3. ovoga Pravilnika

Dužnost prosljeđivanja informacija depozitaru i izvještavanje o nepravilnostima od strane depozitara glavnog AIF-a

Članak 14.

(1) UAIF koji upravlja napajajućim AIF-om, dužan je depozitaru napajajućeg AIF-a dostaviti sve informacije u vezi s glavnim AIF-om, koje su potrebne za ispunjavanje zahtjeva i obveza depozitara određene Zakonom.

(2) Ako depozitar glavnog AIF-a pri obavljanju poslova depozitara za glavni AIF utvrdi kršenje Zakona, podzakonskih propisa, pravila i kada je to primjenjivo prospekta glavnog AIF-a koje bi moglo negativno utjecati na položaj napajajućeg AIF-a, o tome je bez odgode dužan obavijestiti Agenciju te UAIF i depozitara napajajućeg AIF-a.

(3) Nepravilnosti i nezakonitosti iz stavka 2. ovoga članka koje mogu imati negativan učinak na napajajući AIF, između ostalog uključuju i nepravilnosti i nezakonitosti:

1. u izračunu neto vrijednosti imovine glavnog AIF-a,

2. u transakcijama ili namiri pri izdavanju ili otkupu udjela u glavnom AIF-u od strane napajajućeg AIF-a,

3. u plaćanju ili kapitalizaciji dobiti iz glavnog AIF-a ili u izračunu mogućeg povezanog poreza po odbitku,

4. kod kršenja ulagačkih ciljeva, politika ili strategija glavnog AIF-a navedenih u njegovim pravilima i/ili prospektu kada je to primjenjivo,

5. kod kršenja ograničenja ulaganja i zaduživanja navedenih u pravilniku kojim su definirane vrste alternativnih investicijskih fondova i pravilima i/ili prospektu glavnog AIF-a.

Sporazum o razmjeni informacija između revizorskih društava glavnog i napajajućeg AIF-a

Članak 15.

(1) Ako glavni i napajajući AIF imaju različita revizorska društva, njihova su revizorska društva dužna sklopiti sporazum o razmjeni svih informacija potrebnih da oba revizorska društva ispunjavaju zahtjeve i obveze određene Zakonom i ovim Pravilnikom.

(2) Revizori iz revizorskog društva napajajućeg AIF-a u svom revizorskom izvješću:

a) uzimaju u obzir revizorsko izvješće glavnog AIF-a,

b) izvještavaju o mogućim nepravilnostima otkrivenim u revizorskom izvješću glavnog AIF-a i njihovom utjecaju na napajajući AIF.

(3) Revizori mogu odrediti da se na sporazum iz stavka 1. ovoga članka primjenjuje hrvatsko pravo i da se sporovi među njima rješavaju pred hrvatskim sudovima.

(4) Kada su napajajući i glavni AIF osnovani u različitim državama članicama, revizori mogu odrediti da se na sporove među njima primjenjuje pravo države članice u kojoj je osnovan napajajući AIF ili pravo države članice u kojoj je osnovan glavni AIF, te je u tom slučaju isključivo nadležan sud države čije se pravo primjenjuje.

(5) Ako glavni i napajajući AIF imaju različite poslovne godine, glavni AIF je dužan sastaviti godišnje financijske izvještaje na isti datum na koji iste izvještaje sastavlja i napajajući AIF te temeljem istih računovodstvenih politika koje je pri sastavljanju izvještaja primijenio napajajući AIF, a revizori iz revizorskog društva glavnog AIF-a moraju izraditi dodatno izvješće za glavni AIF s istim datumom za kojeg se sastavlja revizorsko izvješće napajajućeg AIF-a.

Članak 16.

Sadržaj sporazuma iz članka 15. ovoga Pravilnika uključuje:

1. definiranje dokumentacije i informacija koje revizorska društva trebaju redovito razmjenjivati,

2. odredbu da li te informacije i dokumentaciju jedno revizorsko društvo redovno dostavlja drugome ili su dostupni na zahtjev,

3. informacije o načinu i rokovima u kojima informacije i dokumentaciju revizorsko društvo glavnog AIF-a dostavlja revizorskom društvu napajajućeg AIF-a,

4. način usklađivanja djelovanja revizorskih društava u postupcima pri zaključenju poslovne godine za svaki pojedini AIF,

5. definiranje činjenica koje se smatraju nezakonitostima i nepravilnostima objavljenim u revizorskom izvješću revizorskog društva glavnog AIF-a, u smislu članka 15. stavka 2. točke b) ovoga pravilnika,

6. način i rok za postupanje s ad hoc zahtjevima za pomoć koje jedno revizorsko društvo zatraži od drugog, uključujući zahtjeve za dodatnim informacijama o nepravilnostima objavljenim u revizijskom izvješću revizorskog društva glavnog AIF-a,

7. odredbe o sastavljanju revizorskih izvješća na temelju Zakona, podzakonskih i drugih relevantnih propisa, te o načinu i vremenu dostave revizorskog izvješća glavnog AIF-a i njegovih nacrta revizorskom društvu napajajućeg AIF-a,

8. kada napajajući i glavni AIF imaju različite datume zaključenja poslovne godine, sporazum mora uključivati način i rokove do kojih revizorsko društvo glavnog AIF-a treba izraditi dodatno izvješće u skladu s člankom 15. stavkom 5. ovoga Pravilnika i dostaviti navedeno izvješće i njegove nacrte revizorskom društvu napajajućeg AIF-a,

9. kada je zaključen sporazum iz članka 8. ovog Pravilnika, odredbu da je za sporazum između revizorskih društava glavnog i napajajućeg AIF-a također mjerodavno pravo države članice koje je mjerodavno za sporazum iz članka 8. u skladu s člankom 15. stavcima 3. i 4. ovog Pravilnikai da su oba revizorska društva suglasna s isključivom nadležnošću sudova te države članice,

10. kada je sporazum iz članka 8. ovog Pravilnika zamijenjen internim pravilima poslovanja u skladu s člankom 10. ovog Pravilnika, odredbu kojom se definira da je za sporazum između revizorskih društava glavnog i napajajućeg AIF-a mjerodavno pravo države članice u kojoj je osnovan napajajući AIF ili pravo države članice u kojoj je osnovan glavni AIF i da su oba revizorska društva suglasna s isključivom nadležnošću sudova te države članice.

Pravila i prospekt napajajućeg AIF-a

Članak 17.

(1) Pravila napajajućeg AIF-a, pored odredaba iz članka 212. Zakona, sadrže i:

1. izjavu da je riječ o napajajućem AIF-u u skladu s člankom 3. stavkom 1. točkom 31. Zakona, te naziv glavnog AIF-a,

2. ciljeve ulaganja i strategiju ulaganja napajajućeg AIF-a, s opisom rizika povezanih s ulaganjem u udjele glavnog AIF-a te profil rizičnosti i sklonost riziku napajajućeg AIF-a,

3. izjavu da su prinosi napajajućeg i glavnog AIF-a jednaki, ili u kojoj se mjeri i iz kojeg razloga razlikuju,

4. opis ulaganja preostalih sredstava napajajućeg AIF-a iz članka 19. ovoga Pravilnika,

5. kratak i jasan opis svojstava glavnog AIF-a, njegovog investicijskog cilja i strategije ulaganja, profil rizičnosti i sklonost riziku,

6. naznaku mjesta na kojem je i načina na koji je moguće dobiti pravila i kada je to primjenjivo prospekt glavnog AIF-a,

7. sažetak sporazuma između UAIF-a koji upravlja glavnim AIF-om i UAIF-a koji upravlja napajajućim AIF-om, odnosno internih pravila poslovanja, te mjesto na kojem je moguće dobiti dodatne informacije o tome sporazumu,

8. opis svih naknada ili troškova koji napajajući AIF plaća glavnom AIF-u na temelju njegovog ulaganja u udjele glavnog AIF-a, kao i ukupnih troškova napajajućeg i glavnog AIF-a,

9. opis poreznih učinaka na napajajući AIF vezanih uz ulaganje u udjele glavnog AIF-a.

(2) Kod napajajućeg AIF-a s javnom ponudom, podaci iz stavka 1. ovoga članka trebaju biti sadržani u prospektu AIF-a.

Polugodišnji i revidirani godišnji izvještaji napajajućeg AIF-a

Članak 18.

(1) Pored podataka koje moraju sadržavati polugodišnji i revidirani godišnji izvještaji AIF-a u skladu s pravilnikom koji definira strukturu i sadržaj godišnjih i polugodišnjih izvještaja i drugih izvještaja alternativnog investicijskog fonda, revidirani godišnji izvještaji napajajućeg AIF-a sadrže i prikaz ukupnih troškova napajajućeg i glavnog AIF-a.

(2) U polugodišnjim i revidiranim godišnjim izvještajima napajajućeg AIF-a navodi se i mjesto na kojem je i način na koji je moguće dobiti polugodišnje i revidirane godišnje izvještaje glavnog AIF-a.

Ulaganja napajajućeg AIF-a

Članaka 19.

(1) Napajajući otvoreni AIF s javnom ponudom može do 15% neto vrijednosti imovine uložiti u financijske izvedenice koje se mogu koristiti samo u svrhu zaštite od rizika, a u skladu sa ograničenjima ulaganja propisanim Pravilnikom o vrstama alternativnih investicijskih fondova i pravilima i/ili prospektom napajajućeg AIF-a.

(2) Imovina iz prethodnog stavka može biti uložena u udjele AIF-ova kojima je strategija ulaganje pretežito u instrumente tržišta novca.

(3) Način ulaganja 15 % neto vrijednosti imovine napajajućeg AIF-a s privatnom ponudom odredit će se njegovim pravilima.

Izračun izloženosti napajajućeg AIF-a

Članak 20.

Ukupna izloženost napajajućeg AIF-a u odnosu na financijske izvedenice računa se tako da se izravna izloženost napajajućeg AIF-a u vezi s izvedenicama računa zajedno sa:

1. stvarnom izloženošću glavnog AIF-a prema izvedenicama, proporcionalno s ulaganjem napajajućeg AIF-a u glavni AIF,

2. najvećom mogućom ukupnom izloženošću glavnog AIF-a prema izvedenicama, kako je određeno pravilima i kada je to primjenjivo prospektom glavnog AIF-a, proporcionalno s ulaganjem napajajućeg AIF-a u glavni AIF.

Izračun i objava neto vrijednosti imovine

Članak 21.

UAIF-ovi koji upravljaju glavnim i napajajućim AIF-om su dužni poduzeti odgovarajuće mjere za usklađivanje vremena za izračun i objavu odnosno obavještavanje ulagatelja na način propisan pravilima AIF-a o neto vrijednosti imovine glavnog i napajajućeg AIF-a, kako bi se spriječile moguće zlouporabe koje bi mogle nastati zbog vremenske neusklađenosti.

Obavijest o prvoj uplati pojedinog napajajućeg AIF-a

Članak 22.

(1) UAIF koji upravlja glavnim AIF-om, za upravljanje kojim je dobio odobrenje Agencije, dužan jeobavijestiti Agenciju o svakom napajajućem AIF-u tog glavnog AIF-a.

(2) UAIF koji upravlja glavnim AIF-om dužan je obavijestiti Agenciju i o primitku prve uplate od svakog napajajućeg AIF-a u glavni AIF.

Zabranjene ulazne i izlazne naknade

Članak 23.

UAIF koji upravlja glavnim AIF-om ne smije napajajućem AIF-u naplatiti ulazne i izlazne naknade.

Dostupnost informacija

Članak 24.

UAIF koji upravlja glavnim AIF-om je dužan osigurati da su UAIF-u napajajućeg AIF-a, Agenciji, depozitaru i revizoru napajajućeg AIF-a u najkraćem mogućem roku dostupne informacije i podaci koje te osobe imaju pravo tražiti prema odredbama ovog Pravilnika te pravila i/ili prospekta glavnog i napajajućeg AIF-a.

Članak 25.

(1) UAIF koji upravlja napajajućim AIF-om je dužan imatelju udjela napajajućeg AIF-a, na njegov zahtjev, besplatno dostaviti:

1. pravila i kada je to primjenjivo, prospekt glavnog AIF-a,

2. revidirane godišnje izvještaje glavnog AIF-a,

3. polugodišnje izvještaje glavnog AIF-a,

4. sporazum između UAIF-a glavnog i napajajućeg AIF-a iz članka 8. ovoga Pravilnika, odnosno interna pravila iz članka 10. ovoga Pravilnika.

(2) UAIF koji upravlja napajajućim AIF-om s javnom ponudom je dužan u svim promidžbenim sadržajima povezanima s tim AIF-om, navesti da je riječ o napajajućem AIF-u s javnom ponudom u skladu s člankom 3. stavkom 1. točkom 31. Zakona. Također se mora navesti i naziv glavnog AIF-a.

Praćenje poslovanja glavnog AIF-a

Članak 26.

(1) UAIF koji upravlja napajajućim AIF-om je dužan učinkovito pratiti prikladnost upravljanja i poslovanja glavnog AIF-a.

(2) Mišljenje o prikladnosti upravljanja i poslovanja iz stavka 1. ovoga članka UAIF koji upravlja napajajućim AIF-om formira na temelju informacija i dokumentacije koju dobiva od UAIF-a koji upravlja glavnim AIF-om, njegovog depozitara i revizora, osim ako postoji razlog za sumnju u njihovu točnost.

(3) Naknade koje primi UAIF koji upravlja napajajućim AIF-om ili bilo koja druga osoba koja djeluje u ime napajajućeg AIF-a ili njegovog UAIF-a, a vezano za ulaganje u udjele glavnog AIF-om, pripadaju napajajućem AIF-u i čine njegovu imovinu.

Dostava obavijesti o nadzornim mjerama

Članak 27.

Agencija je dužna obavijestiti UAIF koji upravlja napajajućem AIF-om odnosno, kada je to primjenjivo, depozitara i revizora napajajućeg AIF-a, o svim nadzornim mjerama koje je izrekla u vezi s poslovanjem glavnog AIF-a

UTJECAJ LIKVIDACIJE, PRIPAJANJA ILI PODJELE GLAVNOG AIF-a NA NAPAJAJUĆI AIF

Likvidacija glavnog AIF-a

Članak 28.

(1) Po donošenju odluke o likvidaciji glavnog AIF-a, UAIF koji upravlja napajajućim AIF-om mora bez odgode započeti likvidaciju napajajućeg AIF-a.

(2) Stavak 1. ovoga članka ne primjenjuje se ako Agencija UAIF-u koji upravlja napajajućim AIF-a izda odobrenje za:

1. promjenu pravila i kada je to primjenjivo prospekta napajajućeg AIF-a, na temelju koje će napajajući AIF-a ulagati najmanje 85% svoje imovine u udjele drugog glavnog AIF-a,

2. promjenu pravila i kada je to primjenjivo prospekta napajajućeg AIF-a, na temelju koje se napajajući AIF preoblikuje u AIF koji nije napajajući AIF.

(3) UAIF koji upravlja napajajućim AIF-om dužan je zahtjev za izdavanje odobrenja za promjene iz stavka 2. ovoga članka, odnosno odluku o likvidaciji napajajućeg AIF-a dostaviti Agenciji u roku od 2 mjeseca od dana kada je zaprimio obavijest o namjeravanoj likvidaciji glavnog AIF-a. Ako je UAIF koji upravlja napajajućim AIF-om zaprimio obavijest o namjeravanoj likvidaciji glavnog AIF-a više od 5 mjeseci prije početka likvidacije, dužan je Agenciji dostaviti taj zahtjev ili obavijest najkasnije 3 mjeseca prije toga datuma.

(4) UAIF koji upravlja napajajućim AIF-om dužan je odmah po donošenju odluke o likvidaciji napajajućeg AIF-a iz stavka 1. ovoga članka o istome obavijestiti sve imatelje udjela napajajućeg AIF-a.

(5) Likvidacija glavnog AIF-a provest će se u roku od 3 mjeseca od dana kada je UAIF koji upravlja glavnim AIF-om o namjeravanoj likvidaciji obavijestio:

1. sve imatelje udjela glavnog AIF-a i

2. nadležno tijelo matične države članice napajajućeg AIF-a.

Statusne promjene glavnog AIF-a u koje je uključen drugi AIF

Članak 29.

(1) Prilikom provođenja statusne promjene glavnog AIF-a s drugim AIF-om, UAIF koji upravlja napajajućim AIF-om je dužan odmah započeti postupak likvidacije napajajućeg AIF-a.

(2) Stavak 1. ovoga članka ne primjenjuje se ako Agencija UAIF-u koji upravlja napajajućim AIF-om izda odobrenje:

1. za promjenu pravila i kada je to primjenjivo prospekta napajajućeg AIF-a, na temelju koje će napajajući AIF ostati napajajući AIF istog glavnog AIF-a koji je prošao statusnu promjenu,

2. za promjenu glavnog AIF-a te pravila i kada je to primjenjivo prospekta napajajućeg AIF-a, na temelju koje će napajajući AIF postati napajajući AIF novog glavnog AIF-a, a koji nastaje statusnom promjenom glavnog AIF-a s drugim fondom,

3. za promjenu glavnog AIF-a te pravila i kada je to primjenjivo prospekta napajajućeg AIF-a, na temelju koje će napajajući AIF-a postati napajajući AIF drugog glavnog AIF-a,

4. za promjenu pravila i kada je to primjenjivo prospekta napajajućeg AIF-a, na temelju koje se napajajući AIF preoblikuje u AIF koji nije napajajući.

(3) Glavni AIF može provesti statusnu promjenu s drugim AIF-om nakon proteka roka od 60 dana od dana kada je glavni AIF obavijestio imatelje udjela glavnog AIF-a i nadležno tijelo matične države članice napajajućeg AIF-a o namjeri provođenja statusne promjene.

(4) Glavni AIF mora u roku iz stavka 3. ovoga članka, na zahtjev napajajućeg AIF-a, otkupiti svoje udjele, pri čemu ne smije napajajućem AIF-u naplatiti izlazne naknade.

(5) Stavak 4. ovoga članka ne primjenjuje se ako Agencija UAIF-u koji upravlja napajajućim AIF-om izda odobrenje u skladu sa stavkom 2. točkom 1 i2. ovoga članka.

(6) UAIF koji upravlja napajajućim AIF-om dužan je zahtjev za izdavanje odobrenja iz stavka 2. ovoga članka, odnosno odluku o likvidaciji napajajućeg AIF-a dostaviti Agenciji u roku od 1 mjesec od dana kada je zaprimio obavijest o namjeri spajanja glavnog AIF-a s drugim AIF-om. Ako je UAIF koji upravlja napajajućim AIF-om zaprimio obavijest o namjeravanom spajanju glavnog i AIF-a s drugim AIF-om više od 4 mjeseca prije dana provedbe spajanja, dužan je Agenciji dostaviti taj zahtjev ili obavijest najkasnije 3 mjeseca prije toga datuma.

(7) UAIF koji upravlja napajajućim AIF-om dužan je odmah po donošenju odluke o likvidaciji napajajućeg AIF-a iz stavka 1. ovoga članka o istome obavijestiti sve imatelje udjela napajajućeg AIF-a.

Podjela glavnog AIF-a države članice

Članak 30.

Pri podjeli glavnog AIF-a iz druge države članice na dva ili više AIF-ova, na napajajući AIF iz Republike Hrvatske primjenjuju se odredbe članka 29. ovoga Pravilnika.

Članak 31.

(1) Ako glavni AIF privremeno obustavi izdavanje i/ili otkup svojih udjela, bilo na vlastitu inicijativu ili na zahtjev nadležnih tijela, svaki od njegovih napadajućih AIF-ova ima pravo privremeno obustaviti izdavanje i/ili otkup svojih udjela na isto vremensko razdoblje kao i glavni AIF-a.

(2) Na obustavu izdavanja i/ili otkupa udjela u napajajućem AIF-a na odgovarajući način se primjenjuju odredbe dijela 9. glave 1. odjeljka 3. Zakona.

Članak 32.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/14-04/10

Urbroj: 326-440-14-1

Zagreb, 21. veljače 2014.

Predsjednik Upravnog vijeća
Petar-Pierre Matek, v. r.

Pravilnik, NN 26/2014-466